32006R0679
L 119/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 679/2006 НА СЪВЕТА
от 25 април 2006 година
за изменение на Регламенти (ЕИО) № 2771/75 и (ЕИО) № 2777/75 по отношение на прилагането на извънредни мерки за подкрепа на пазара
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 36 и 37 от него,
като взе предвид предложението на Комисията,
като взе предвид становището на Европейския парламент (1),
като има предвид, че:
(1)
Член 14 от Регламент (ЕИО) № 2771/75 на Съвета от 29 октомври 1975 г. относно общата организация на пазара на яйца (2) и член 14 от Регламент (ЕИО) № 2777/75 на Съвета от 29 октомври 1975 г. относно общата организация на пазара на птиче месо (3) предвиждат въвеждането на извънредни мерки за подкрепа на пазара, които да отчетат ограниченията за свободното движение, предизвикани от прилагането на мерки за борба с разпространението на болести по животните.
(2)
Тези извънредни мерки за подкрепа на пазара следва да се предприемат от Комисията и да са пряко свързани със или да са последица от ветеринарните и здравни мерки, приети от заинтересованите държави-членки за борба с разпространението на болести по животните. Те следва да се предприемат по молба на държавите-членки, за да се предотврати сериозен разрив на съответните пазари.
(3)
Опитът показва, че сериозни пазарни смушения, като например съществен пад на потреблението или на цените, могат да бъдат причислени на загубата на потребителско доверие поради рискове за общественото здравеопазване или за животинското здраве.
(4)
Извънредните мерки за подкрепа на пазара, уредени в Регламенти (ЕИО) № 2771/75 и (ЕИО) № 2777/75, следва поради това да покрият и пазарните смущения, създадени от поведението на потребителите в отговор на рискове за общественото здравеопазване или за здравето на животните.
(5)
Следва да се изясни, че ветеринарните или санитарните мерки, предприети от държавите-членки, следва да са в съответствие със законодателството на Общността.
(6)
Регламенти (ЕИО) № 2771/75 и (ЕИО) № 2777/75 следва съответно да се изменят.
ПРИЕ НАСТОЯЩИЯ РЕГЛАМЕНТ:
Член 1
Член 14, параграфи 1 и 2 от Регламент (ЕИО) № 2771/75 се заменят със следното:
„Член 14
1. Извънредни мерки за подкрепа на засегнатия пазар могат да се предприемат по реда, посочен в член 17, параграф 2, така че да се вземат под внимание:
а)
ограниченията за свободно движение, които могат да се получат в резултат от прилагането на мерки за борба с разпространението на болести по животните, или
б)
сериозни пазарни смушения, които могат да се припишат пряко на загубата на потребителско доверие поради рискове за общественото здравеопазване, или за животинското здраве.
Тези мерки се предприемат по молба на заинтересованите държави-членки.
По отношение на ограниченията за свободно движение, посочени в буква а) от настоящия параграф, извънредни мерки могат да се предприемат само ако заинтересованите държави-членки са предприели здравните и ветеринарните мерки, в съответствие със законодателството на Общността, необходими за бързо унищожаване на болестта, и само до размера и за продължителността, които са строго необходими за подкрепа на този пазар.
2. За извънредните мерки, посочени в параграф 1, буква а), които се отнасят пряко за здравни и ветеринарни мерки, както и за извънредните мерки, посочени в параграф 1, буква б), Общността предоставя частично финансиране, еквивалентно на 50 % от разходите, поети от държавите-членки.“
Член 2
Член 14, параграфи 1 и 2 от Регламент (ЕИО) № 2777/75 се заменят със следното:
„Член 14
1. Извънредни мерки за подкрепа на засегнатия пазар могат да се предприемат по реда, посочен в член 17, параграф 2, така че да се вземат под внимание:
а)
ограниченията за свободно движение, които могат да се получат в резултат от прилагането на мерки за борба с разпространението на болести по животните, или
б)
сериозни пазарни смушения, които могат да се припишат пряко на загубата на потребителско доверие поради рискове за общественото здравеопазване, или за животинското здраве.
Тези мерки се предприемат по молба на заинтересованите държави-членки.
По отношение на ограниченията за свободно движение, посочени в буква а) от настоящия параграф, извънредни мерки могат да се предприемат само ако заинтересованите държави-членки са предприели здравните и ветеринарните мерки, в съгласие със законодателството на Общността, необходими за бързо унищожаване на болестта, и само до размера и за продължителността, които са строго необходими за подкрепа на този пазар.
2. За извънредните мерки, посочени в параграф 1, буква а), които се отнасят пряко за здравни и ветеринарни мерки, както и за извънредните мерки, посочени в параграф 1, буква б), Общността предоставя частично финансиране, еквивалентно на 50 % от разходите, поети от държавите-членки.“
Член 3
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 25 април 2006 година.